பந்தம் அறப் புந்தியுள் வைப்பாம். கருத்துரை நூலின் முதலில் பிள்ளையாருக்கு (விநாயகருக்கு) வணக்கம் சொல்லித் தொடங்குவது மரபு. அம்மரபுக்கேற்ப இந்நூலாசிரியரும், 'பிள்ளையார் வணக்கம்' கூறுகின்றார். விநாயகரைப் போற்றுமுகமாக அவரின் உருவத்தின் சிறப்பைப்பாடுகின்றார். விநாயகர் எப்படிப்பட்டவர்? திண்மதம் அதாவது அருளாகிய மதநீரை உடையவராம்! அந்திமாலைச் செந்நிறத்தவராம்!யானைமுகம் கொண்டவராம்; தொந்திவயிறுடையவராம்; ஐந்து கரம் கொண்டவராம்! அந்த ஐங்கரனை நிலையற்றபொருள்களின் மேல் கொண்ட பந்தமானது அறறுப்போகவேண்டியும், உள்ளத்துள் வைத்துத் துதிப்போம் என்கின்றார். அதுமட்டுமா? வளம்மிகுந்த ஆகமநூலுள், அச்செம்பொருளாம் இறைவன் கூறிய முப்பொருளை -பதி பசு பாசம் என்ற முப்பொருளை- தவறி்ல்லாமல் உரைத்திட, 'உண்மை விளக்கம்' என்ற பெயரில் வழுவாமல் கூறிட அந்தப் பிள்ளையாரை வணங்குகின்றேன் என்கின்றார். இந்த உலகம் என்பது பற்றிய -பிரபஞ்சம் என்பது பற்றிய- உண்மையைக் கூறப்போகின்றார், எனவே அதனைத் தவறில்லாமல் அதாவது வழுவாமல் கூற வேண்டி மூத்த பிள்ளையாரை வாழ்த்தி வணங்குகின்றார். "திண்மதஞ்சேர், அந்திநிறத் தந்திமுகத் தொந்திவயிற்(று) ஐங்கரனைப்/ பந்தமறப் புந்தியுள் வைப்பாம்" அழகான சந்தம்மிக்க பாடலடிகள்! சுவைமிகுந்த இவ் அடிகளின் சொல்லழகு சுவைக்கத்தக்கவை, அழகு ததும்பியவை! பதவுரை வண்மைதரும்- வளம் தருகின்ற; ஆகமநூல்= ஆகமநூலிலே அதாவது தத்துவ நூலிலே;